Το **Σούπερμαν 2** ή **Σούπερμαν Νο 2** (αγγλικά: *Superman II*) είναι μια αμερικανική ταινία περιπέτειας με υπερήρωες, παραγωγής του 1980, σε σκηνοθεσία Ρίτσαρντ Λέστερ. Είναι βασισμένη στο φανταστικό χαρακτήρα Σούπερμαν της DC Comics. Αποτελεί συνέχεια της ταινίας Σούπερμαν του 1978 και πρόκειται για την δεύτερη ταινία της πρώτης σειράς ταινιών Σούπερμαν. Πρωταγωνιστούν οι Τζιν Χάκμαν, Κρίστοφερ Ριβ, Μάργκοτ Κίντερ, Τέρενς Σταμπ, Νεντ Μπίτι και Σάρα Ντάγκλας.

Πλοκή
-----

Η δημοσιογράφος Λόις Λέιν ταξιδεύει για λογαριασμό της Daily Planet στη Γαλλία, όπου μια τρομοκρατική ομάδα κρατά ομήρους στην κορυφή του Πύργου του Άιφελ και απειλεί να πυροδοτήσει μια βόμβα υδρογόνου αν δεν ικανοποιηθούν τα αιτήματά της. Ο Σούπερμαν παρεμβαίνει και εκτοξεύει τη βόμβα στο διάστημα. Χωρίς να γίνει αντιληπτό όμως η έκρηξη της βόμβας καταστρέφει με το ωστικό της κύμα τη Σκοτεινή Ζώνη της φυλακής του πλανήτη Κρύπτον και απελευθερώνει τους τρεις Κρυπτονιανούς εγκληματίες Στρατηγό Ζοντ, Ούρσα και Νον, οι οποίοι είχαν παγιδευτεί εκεί στην αρχή της πρώτης ταινίας.

Έχουν τις ίδιες υπερδυνάμεις με τον Σούπερμαν και σύντομα συνειδητοποιούν ότι είναι πολύ ανώτεροι από τους ανθρώπους. Συναντούν στο Σελήνη μια αμερικανο-ρωσική ομάδα αστροναυτών, την οποία σκοτώνουν. Στη συνέχεια στρέφονται προς τη Γη.

Εν τω μεταξύ, ο Λεξ Λούθορ δραπετεύει από τη φυλακή και αναχωρεί με ένα αερόστατο για το μυστικό κρησφύγετο του Σούπερμαν, το Φρούριο της Μοναξιάς στην Αρκτική. Προσδιορίζει τη θέση του μέσω ενός "μικρού μαύρου κουτιού" για τη λήψη κυμάτων άλφα που κατασκεύασε κατά τη διάρκεια της φυλάκισής του. Στο Φρούριο μεταξύ άλλων μαθαίνει ότι ο βιολογικός πατέρας του Σούπερμαν, ο Τζορ-Ελ, είχε κανονίσει τη φυλάκιση του Ζοντ και των συνεργών του. 

Η Λόις Λέιν ανακαλύπτει ότι ο Κλαρκ Κεντ και ο Σούπερμαν είναι το ίδιο πρόσωπο. Αφού ο Κλαρκ αρχικά προσπαθεί να το αρνηθεί, τελικά της εξομολογείται τη μυστική του ταυτότητα. Οι δυο τους αποσύρονται στο Φρούριο της Μοναξιάς και γίνονται εραστές. Εκεί, μια ειδική συσκευή επιτρέπει στον Κλαρκ να εγκαταλείψει τις υπερδυνάμεις του για να ζήσει μια φυσιολογική ζωή με τη Λόις.

Στο μεταξύ ο στρατηγός Ζοντ και οι συνεργοί του φτάνουν στη Γη και αποφασίζουν να κατακτήσουν τον πλανήτη, πράγμα που δεν αποτελεί ιδιαίτερη πρόκληση, καθώς οι ένοπλες δυνάμεις δεν αποτελούν εμπόδιο και ο μόνος που θα μπορούσε να τους σταματήσει δεν έχει πια υπερδυνάμεις. Στην τηλεόραση ενός εστιατορίου, ο Κλαρκ βλέπει ότι ο Στρατηγός Ζοντ βρίσκεται στον Λευκό Οίκο και έχει υποτάξει τον πλανήτη. Οι εξελίξεις αυτές τον οδηγούν στο συμπέρασμα ότι πρέπει να βάλει τις ευθύνες του πάνω από την προσωπική του ευτυχία. Έτσι, ο Κλαρκ επιστρέφει στο Φρούριο της Μοναξιάς, όπου βρίσκει τρόπο να ανακτήσει τις υπερδυνάμεις του.

Ο Λεξ Λούθορ συστήνεται στον στρατηγό και του αποκαλύπτει ότι ο Σούπερμαν είναι ο γιος του Τζορ-Ελ, που τον είχε φυλακίσει. Προσφέρεται να τον οδηγήσει στον Σούπερμαν για να εκδικηθεί. Οδηγεί τους τρεις Κρυπτονιανούς στα γραφεία της Daily Planet και τους ενημερώνει για την ιδιαίτερη σχέση του Σούπερμαν με τη Λόις Λέιν. Λίγο αργότερα ο Σούπερμαν εμφανίζεται. Στην άγρια μάχη που ακολουθεί αναγκάζεται όμως να υποχωρήσει. Ωστόσο, οι τρεις Κρυπτονιανοί είναι σε θέση να τον ακολουθήσουν επειδή ο Λούθορ τους έχει πει την τοποθεσία του Φρουρίου της Μοναξιάς. Εκεί, με τέχνασμα ο Σούπερμαν τους στερεί τις υπερδυνάμεις τους ώστε να μπορέσει να τους νικήσει.

Στο τέλος καταφέρνει ακόμη και να κάνει τη Λόις να ξεχάσει τη μυστική του ταυτότητα, γιατί η γνώση αυτή γι' αυτήν είναι δυσβάσταχτη.

Παραγωγή και δημοσίευση
-----------------------

Η ταινία *Σούπερμαν 2* είναι γνωστή για την αμφιλεγόμενη παραγωγή της, που διήρκεσε από το 1977 έως το 1980.. Αρχικά επρόκειτο να την σκηνοθετήσει ο Ρίτσαρντ Ντόνερ, ο οποίος είχε ολοκληρώσει κατά την εκτίμησή του, περίπου το 75% της ταινίας το 1977. Στη συνέχεια, πολλές από τις σκηνές γυρίστηκαν από τον σκηνοθέτη Ρίτσαρντ Λέστερ, ο οποίος είχε μικρή συμμετοχή και στην παραγωγή της πρώτης ταινίας. Ωστόσο, προκειμένου να θεωρηθεί ο κύριος σκηνοθέτης, ο Λέστερ έπρεπε να έχει επιμεληθεί τουλάχιστον το 51% της ταινίας. Δηλαδή έπρεπε να ξαναγυρίσει σκηνές οι οποίες γυρίστηκαν από τον Ντόνερ. Σύμφωνα με τις δηλώσεις του Ντόνερ, περίπου το 25% των κομμένων σκηνών του Σούπερμαν 2 περιέχει σκηνές που γύρισε ο ίδιος, συμπεριλαμβανομένων και όλων των σκηνών του Τζιν Χάκμαν. 

Σε συνέντευξή της το 2004, η Μάργκο Κίντερ ισχυρίστηκε ότι ο Ρίτσαρντ Ντόνερ γύρισε αρκετές σκηνές για να κάνει τη δική του εκδοχή της ταινίας και ότι το αχρησιμοποίητο υλικό βρισκόταν «κάπου σε ένα θησαυροφυλάκιο». Κατόπιν οπαδοί της ταινίας ξεκίνησαν αίτημα για να επιτρέψει και να στηρίξει η Warner Bros. το μοντάζ του Ντόνερ. Το 2006, η νέα εκδοχή της ταινίας κυκλοφόρησε με τίτλο *Superman II: The Richard Donner Cut*, αποκαθιστώντας την αρχική υλοποίηση του Ντόνερ όσο το δυνατόν περισσότερο, περιλαμβάνοντας και διαγραμμένες σκηνές με τον Μάρλον Μπράντο ως Τζορ-Ελ.

Στις 13 Σεπτεμβρίου του 2001 η ταινία κυκλοφόρησε σε DVD στην Ελλάδα με τίτλο «Σούπερμαν 2: Ο τιμωρός του κακού».

Ηθοποιοί και χαρακτήρες
-----------------------

* Κρίστοφερ Ριβ, στο ρόλο του *Κλαρκ Κεντ/Σούπερμαν*
* Τζιν Χάκμαν, στο ρόλο του *Λεξ Λούθορ*
* Μάργκοτ Κίντερ, στο ρόλο της *Λόις Λέιν*
* Τέρενς Στάμπ, στο ρόλο του *Στρατηγού Ζοντ*
* Νεντ Μπίτι, στο ρόλο του *Ότις*
* Τζάκι Κούπερ, στο ρόλο του *Πέρι Γουάιτ*
* Τζακ O' Χάλοραν, στο ρόλο του *Νον*
* Σάρα Ντάγκλας, στο ρόλο της *Ούρσα*
* Μάρλον Μπράντο, στο ρόλο του *Τζορ-Ελ* (Διαγραμμένες σκηνές)
* Μαρκ ΜακΚλούρ, στο ρόλο του *Τζίμι Όλσεν*

Υποδοχή
-------

### Box Office

Η ταινία ήταν οικονομική επιτυχία. Με προϋπολογισμό 54 εκατομμυρίων δολαρίων, απέφερε $108,185,706 στην Βόρεια Αμερική. Παγκοσμίως απέφερε 190.400.000 δολάρια.

### Κριτικές

Η ταινία έλαβε κυρίως θετικές κριτικές από τους κριτικούς κινηματογράφου, οι οποίοι την επαίνεσαν για τα οπτικά εφέ και την πλοκή.

Τετριμμένες αναφορές
--------------------

* Στους τόπους γυρίσματος περιλαμβάνονται το Κάλγκαρι, οι Καταρράκτες του Νιαγάρα, η Νορβηγία, το Παρίσι, το Μείζον Λονδίνο και το Μετρό Λονδίνου.
* Την εποχή της κυκλοφορίας του το Σούπερμαν 2 ήταν η πιο ακριβή ταινία που γυρίστηκε ποτέ.
* Ο Τζιν Χάκμαν δεν επέστρεψε στα γυρίσματα της ταινίας υπό τον σκηνοθέτη Ρίτσαρντ Λέστερ. Όλες οι σκηνές του γυρίστηκαν αρχικά από τον Ρίτσαρντ Ντόνερ.
* Ο μεγαλύτερος χορηγός της ταινίας ήταν η μάρκα τσιγάρων Marlboro, η οποία πλήρωσε 43.000 δολάρια για να εμφανιστεί η μάρκα είκοσι δύο φορές στην ταινία. Έτσι π.χ. η Λόις Λέιν παρουσιάζεται ως καπνίστρια, ενώ στην έκδοση των κόμικς δεν κάπνιζε ποτέ.
* Οι τίτλοι αρχής περιέχουν μεγάλη ποσότητα υλικού της ταινίας Σούπερμαν.

Παραπομπές
----------

1. 1 2 3 4 5  «Superman II (1980) - Release Info». *IMDb* (στα Αγγλικά). Ανακτήθηκε στις 26 Δεκεμβρίου 2022.
2. 1 2  «Superman II (1980) - Filming & Production». *IMDb* (στα Αγγλικά). Ανακτήθηκε στις 26 Δεκεμβρίου 2022.
3. 1 2 3 4  «Superman II (1980) - Trivia». *IMDb* (στα Αγγλικά). Ανακτήθηκε στις 26 Δεκεμβρίου 2022.
4. 1 2  «Superman II - Box Office Mojo». *Box Office Mojo* (στα Αγγλικά). Ανακτήθηκε στις 11 Δεκεμβρίου 2015.
5. ↑  «Best reviewed films on Metacritic». Αρχειοθετήθηκε από το πρωτότυπο στις 9 Ιουνίου 2008. Ανακτήθηκε στις 11 Δεκεμβρίου 2015.
6. ↑  «Superman II (1980) - Crazy Credits». *IMDb* (στα Αγγλικά). Ανακτήθηκε στις 26 Δεκεμβρίου 2022.

Εξωτερικοί σύνδεσμοι
--------------------

* *Superman II*   στην IMDb

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ταινίες ζωντανής δράσης βασισμένες σε κόμικς της DC |
| --- |
|  |
| Σίριαλ | 
* *Adventures of Captain Marvel*
* *Spy Smasher*
* *Batman*
* *Hop Harrigan*
* *The Vigilante*
* *Superman*
* *Congo Bill*
* *Batman and Robin*
* *Atom Man vs. Superman*
* *Blackhawk*
 |
|  |
| Αυτόνομες ταινίες | 
* *Supergirl* (1984)
* *Steel* (1997)
* *Catwoman* (2004)
* *Constantine* (2005)
* *Watchmen* (2009)
* *Jonah Hex* (2010)
* *Green Lantern* (2011)
* *Batman v Superman: Η Αυγή της Δικαιοσύνης* (2016)
* *Justice League* (2017) (*Zack Snyder's Justice League* (2021))
* *Αρπακτικά Πτηνά* (2020)
* *Batgirl* (ακυκλοφόρητο)
* *Black Adam* (2022)
* *The Flash* (2023)
* *Blue Beetle* (2023)
 |
|  |
| Franchises | 

|  |  |
| --- | --- |
| Aquaman | 
* *Aquaman* (2018)
* *Το Χαμένο Βασίλειο* (2023)
 |
|  |
| Batman | 
* *Batman* (1966)
* *Μπάτμαν* (1989)
* *Ο Μπάτμαν Επιστρέφει* (1992)
* *Μπάτμαν για Πάντα* (1995)
* *Μπάτμαν & Ρόμπιν* (1997)
* *Batman Begins* (2005)
* *Ο Σκοτεινός Ιππότης* (2008)
* *Ο Σκοτεινός Ιππότης: Η Επιστροφή* (2012)
* *The Batman* (2022)
 |
|  |
| Τζόκερ | 
* *Joker* (2019)
* *Folie à Deux* (2024)
 |
|  |
| Shazam | 
* *Shazam!* (2019)
* *Η Οργή των Θεών* (2023)
 |
|  |
| Ομάδα Αυτοκτονίας | 
* *Ομάδα Αυτοκτονίας* (2016)
* *The Suicide Squad* (2021)
 |
|  |
| Superman | 
* *Superman and the Mole Men* (1951)
* *Stamp Day for Superman* (1954)
* *Σούπερμαν* (1978)
* *Σούπερμαν 2* (1980) (*The Richard Donner Cut* (2006))
* *Σούπερμαν 3* (1983)
* *Αναζήτηση για την Ειρήνη* (1987)
* *Superman: Η Επιστροφή* (2006)
* *Άνθρωπος από Ατσάλι* (2013)
* *Superman: Legacy* (2025)
 |
|  |
| Swamp Thing | 
* *Swamp Thing* (1982)
* *The Return of Swamp Thing* (1989)
 |
|  |
| Wonder Woman | 
* *Wonder Woman* (2017)
* *Wonder Woman 1984* (2020)
 |

 |
|  |
| Αποτυπώματα της DC | 

|  |  |
| --- | --- |
| Αυτόνομες ταινίες | 
* *Ο δρόμος της απώλειας* (2002)
* *Η Συμμαχία* (2003)
* *Το τέλος της βίας* (2005)
* *V for Vendetta* (2006)
* *Αστερόσκονη* (2007)
* *The Spirit* (2008)
* *Οι επικίνδυνοι* (2010)
* *The Kitchen* (2019)
 |
|  |
| Red | 
* *Red: Πράκτορες παροπλισμένοι αλλά πάντα επικίνδυνοι* (2010)
* *Red 2* (2013)
 |

 |
|  |
| Δείτε επίσης | 
* DC Studios
* Εκτεταμένο Σύμπαν της DC
* Σύμπαν της DC
 |

 |

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Σειρά ταινιών Σούπερμαν |
| --- |
|  |
| Ταινίες | 

|  |  |
| --- | --- |
| Σειρά ταινιών του 1978 | 
* *Σούπερμαν* (1978)
* *Σούπερμαν 2* (1980)
* *Σούπερμαν 3* (1983)
* *Σούπερμαν 4: Η Αναζήτηση για την Ειρήνη* (1987)
* *Superman: Η Επιστροφή* (2006)
 |
|  |
| Εκτεταμένο Σύμπαν της DC | 
* *Άνθρωπος από ατσάλι* (2013)
* *Batman v Superman: Η Αυγή της Δικαιοσύνης* (2016)
* *Justice League* (2017) (*Zack Snyder's Justice League* (2021))
* *Shazam!* (2019)
* *Black Adam* (2022)
 |
|  |
| Σύμπαν της DC | 
* *Superman: Legacy* (2025)
 |

 |
|  |
| Χαρακτήρες | 
* Superman
* Brainiac
* Λόις Λέιν
* Λεξ Λούθορ
* Superman (Εκτεταμένο Σύμπαν της DC)
 |

 |